Peder Hvelplund (EL), 2023-04-14:
Tak for det, formand.
Jeg har heller ikke selv haft fornøjelsen af at deltage i det.
Det var tidligere medlem af Folketinget fru Pernille Skipper, der deltog fra Enhedslistens side, og senere har fru Victoria Velasquez været inde over det.
Men nu har jeg så fået æren af at kunne deltage i den her behandling, og jeg betragter det også som en ære, fordi jeg synes, det er et utrolig vigtigt emne, og det er også et emne, som igennem mange, mange år har været overset.
For os at se
er der ikke nogen tvivl om, at vi med barnets lov giver børn, der ulykkeligvis ender i anbringelsessystemet, flere og bedre rettigheder.
Det er efter vores opfattelse en gruppe, som man har nedprioriteret og svigtet i alt, alt for mange år.
Derfor løser loven heller ikke alle de problemer, der er på anbringelsesområdet, men det er dog et skridt i den rigtige retning.
Men vi er slet, slet ikke færdige, og det tror jeg sådan set også der er en bred enighed om blandt partierne her i salen.
Samtidig skal der jo heller ikke være nogen tvivl om, at det har været et temmelig langt forhandlingsforløb, og som ordføreren fra SF også gjorde opmærksom på, er forslaget her jo også et udtryk for et kompromis.
For Enhedslisten har det været fuldstændig afgørende at kæmpe for at få mindre fokus på tvang og mere fokus på forebyggelse.
For der er ikke nogen tvivl om, at anbringelser kan være nødvendige, men anbringelser alene løser ikke udsatte børns og deres familiers problemer.
Børn, der er blevet udsat for omsorgssvigt, eller hvis forældre har et misbrug, har ofte brug for andet og mere.
De er ikke bare potteplanter, som man kan plante om, og så er alting løst.
Det synes jeg der er kommet meget mere fokus på i det lovforslag, som vi behandler her i dag, og tak for det.
Der er stadig væk også en række elementer, som vi ikke har fået løst endnu, men som også er en del af aftalen.
Flere ordførere har været inde på hele spørgsmålet om efterværn, som vi selvfølgelig også ser frem til at vi får forhandlinger om, og jeg vil også godt benytte lejligheden til – sådan som fru Anni Matthiesen i øvrigt også gjorde – at pege på spørgsmålet om plejefamiliernes vilkår, hvor vi skal have langt mere fokus både på de krav, vi stiller til plejefamilierne, men selvfølgelig også de betingelser og vilkår, de arbejder under.
Det er sådan set
for mig fuldstændig uforståeligt, at vi har en gruppe, som varetager så vigtig en opgave i vores samfund, og som arbejder på et område, som er så ureguleret, og hvor der f.eks. ikke engang i dag findes en overenskomst.
Det er selvfølgelig også elementer, som vi ser frem til at forhandle i det videre forløb.
Vi har dog stadig væk også nogle betænkeligheder ved det lovforslag, der her er fremsat.
Det gælder især muligheden for at træffe afgørelser om tvangsfjernelse før fødslen.
Vi er bekymrede for de biologiske forældres retssikkerhed i en sådan situation, fordi en sådan afgørelse pr. definition vil blive truffet på et ufuldstændigt grundlag.
Det er også derfor, vi har stillet et ændringsforslag, som også er sendt rundt til alle ordførere, og som netop vil skærpe dokumentationskravet til at træffe sådan en afgørelse markant.
Det håber jeg naturligvis de øvrige partier vil støtte, og jeg håber også, at der kan være opbakning fra regeringen til det, netop også fordi det er et ændringsforslag, som vi klart mener holder sig inden for skiven af aftaleteksten, så det egentlig bare er en bedre og mere præcis udmøntning af den aftale, vi har lavet, men som samtidig også styrker retssikkerheden og klargør lovgrundlaget på hele området.
Det handler jo grundlæggende om, at vi skal sikre os, at når der skal åbnes op for muligheden for tvangsfjernelse og tvangsadoption før fødslen, så skal det være i tilfælde, hvor der er et helt ekstraordinært grundlag herfor.
Men det ser jeg frem til at vi kan tage i udvalgsbehandlingen, og vi kan forhåbentlig også dér få afklaret nogle af de andre spørgsmål, der er blevet rejst her i debatten.
Vi betragter det som en klar forbedring af det grundlag, der blev lagt frem forud for forhandlingerne, og jeg vil også gerne takke partierne for det forhandlingsforløb, der har været, og også for det forhandlingsforløb, vi har haft sammen med regeringen.
Vi ser selvfølgelig frem til at få udmøntet den her aftale og også til meget opmærksomt at følge med i den implementering, der kommer efterfølgende.
Enhedslisten bakker op om forslaget.